Die oorsprong van Paulus se boodskap - www.bybelkennis.co.za
Die oorsprong van Paulus se boodskap
by Coen Slabber · Published 26/05/2015 · Updated 15/04/2015
It was a weighty saying of some wise man, that "Hell is truth known too late" – J.C. Ryle
[Galasiërs 1:11 – 12]
Wat baie duidelik is, is dat die oorsprong van Paulus se boodskap God se openbaring aan hom was. Dit is nie deur 'n mens uitgedink nie. Hy voeg by: Ek het dit ook nie van 'n mens ontvang of by 'n mens geleer nie. Inteendeel, Jesus Christus het dit in 'n openbaring aan my gegee. Paulus het sy boodskap direk van Jesus Christus gekry. Hy het die opgestane Christus ontmoet en sy boodskap van Hom gekry.
'n Mens het nie die evangelie uitgedink nie – dit kom van God af. Dit is die standaard waarteen ons enige stel idees of godsdiens of filosofie moet meet. As ons die evangelie moes uitdink, sou ons darem menslike werke beklemtoon het om God se guns te wen. Die boodskap van genade – dat die werk alreeds gedoen is – druis in teen ons intuïsie. Ons vertrou nie genade nie, want ons wil beheer hê. Daarom kan ons aanvaar dat mense nie die evangelie uitgedink het nie.
Die evangelie van genade is soos water: die mens het dit nie uitgedink nie, maar die mens kan nie daarsonder klaarkom nie. Ons is geestelik dors en het die lewende water van die evangelie nodig. Ons moet aanhou drink by God se genadefontein. Jy moet vir ongelowiges vertel dat wat hulle nodig het nie goeie advies is nie, maar die goeie nuus van God oor Jesus Christus.
Waar kry jy dit wat jy glo? Dit is noodsaaklik dat jy dit by die regte bron kry – Jesus. Kom na My toe, almal wat uitgeput en oorlaai is, en Ek sal julle rus gee (Matteus 11:28). Paulus gee vir ons hierdie boodskap van die evangelie wat hy by Jesus self gekry het. Hierdie boodskap is nou aan ons toevertrou sodat ons dit ook aan ander kan oordra.